Illum il-Kunsill adotta l-pożizzjoni tiegħu (approċċ ġenerali) dwar proposta biex il-qafas regolatorju eżistenti tal-UE dwar it-taħriġ u ċ-ċertifikazzjoni tal-baħħara jiġi simplifikat u integrat . L-għan tar-riforma huwa li r-regoli tal-UE jibqgħu allinjati mar-regoli internazzjonali u li jiġi emendat il-mekkaniżmu ċentralizzat għar-rikonoxximent tal-baħħara minn pajjiżi terzi sabiex tiżdied l-effiċjenza u l-effettività tiegħu. Dan ser iżid ukoll iċ-ċarezza ġuridika dwar ir-rikonoxximent reċiproku taċ-ċertifikati tal-baħħara maħruġa mill-istati membri. Il-fattur uman huwa element vitali għas-sikurezza fuq il-baħar, u taħriġ ta' livell għoli għall-baħħara huwa essenzjali biex ikunu minimizzati r-riskji kollha. Dawn ir-regoli riveduti ser jissimplifikaw il-proċeduri filwaqt li jiżguraw li nżommu l-ogħla standards. Norbert Hofer, Ministru għat-Trasport, l-Innovazzjoni u t-Teknoloġija tal-Awstrija. Il-Konvenzjoni Internazzjonali dwar Standards ta' Taħriġ, Ċertifikazzjoni u Għassa għall-Baħħara ("Konvenzjoni STCW") tal-Organizzazzjoni Marittima Internazzjonali hija l-qafas internazzjonali f'dan il-qasam. Skont il-mekkaniżmu komuni tal-UE għar-rikonoxximent taċ-ċertifikati tal-baħħara minn pajjiżi terzi, il-Kummissjoni għandha tikkontrolla regolarment li l-istati membri tal-UE u l-pajjiżi terzi jikkonformaw mar-rekwiżiti tad-direttiva tal-UE u l-Konvenzjoni STCW. Id-direttiva emendata tkun tissimplifika l-proċedura għar-rikonoxximent ta' pajjiżi terzi ġodda u tirrevedi l-iskadenzi. Fir-rigward tar-rikonoxximent tal-baħħara ta' stati membri oħra, ir-regoli l-ġodda jiċċaraw liema ċertifikati jeħtieġ jiġu rikonoxxuti reċiprokament sabiex il-baħħara ċertifikati minn pajjiż tal-UE jkunu jistgħu jaħdmu abbord bastimenti li jtajru l-bandiera ta' pajjiż ieħor tal-UE. Skont it-test tal-Kunsill, l-istati membri jkollhom tliet snin biex jadottaw dispożizzjonijiet nazzjonali biex idaħħlu fil-prattika r-regoli l-ġodda. L-approċċ ġenerali adottat illum jifforma l-pożizzjoni tal-Kunsill għan-negozjati mal-Parlament Ewropew. Iż-żewġ istituzzjonijiet iridu japprovaw it-test qabel dan ma jkun jista' jidħol fis-seħħ. Abbozz ta' direttiva dwar il-livell minimu ta' taħriġ għall-baħħara - approċċ ġenerali tal-Kunsill Ara l-paġna tal-laqgħa